L-ewwel nett, nixtieq kull suċċess lill-Presidenza Lussemburgiża. Dawn is-sitt xhur li ġejjin ser jippreżentaw sfida kbira u nistenna b'interess l-eqreb kooperazzjoni possibbli. Minn dak li naf dwar il-Prim Ministru Bettel ninsab ċert li ser iwettaq ħidma eċċellenti. Qed niltaqgħu f'mument uniku u diffiċli għall-Ewropa, u għall-unjoni ekonomika u monetarja tagħna. Qabel niddiskutu s-Summits Speċjali taż-Żona tal-Euro tal-lejl li għadda u ta' Ġunju, ser nirrapporta fil-qosor dwar l-eżiti ewlenin tal-Kunsill Ewropew ta' Ġunju. Il-mexxejja ddiskutew kif jista' jingħata appoġġ lill-pajjiżi l-aktar esposti tal-UE li qegħdin taħt l-akbar pressjoni migratorja. Aħna qbilna dwar ir-rilokazzjoni u r-risistemazzjoni ta' 60 000 refuġjat matul is-sentejn li ġejjin. Għal raġunijiet ta' ċarezza, l-iskema ser tikkomplementa l-isforzi nazzjonali eżistenti, issa li l-pajjiżi tal-Unjoni Ewropea qegħdin jirċievu 600 000 applikazzjoni għall-asil kull sena. Iva, id-diskussjoni kienet diffiċli u f'mumenti diviżiva. Fil-fehma tiegħi, din kienet l-ewwel darba li l-mexxejja Ewropej kellhom skambju onest bħal dan dwar il-kwistjoni tar-refuġjati. Il-Kunsill Ewropew għażel li jżomm mal-approċċ volontarju maqbul fil-Kunsill Ewropew Speċjali f'April. F'din il-kwistjoni jeħtieġ li jintlaħaq bilanċ bejn is-sovranità nazzjonali u l-azzjoni fuq livell Ewropew. Issa għandna ftehim bħala bażi għall-ħidma tagħna, u li nistgħu nibnu fuqu. Il-Presidenza Lussemburgiża qed tirċievi impenji volontarji mingħand l-Istati Membri kemm dwar ir-rilokazzjoni kif ukoll dwar ir-risistemazzjoni. Abbażi tal-progress li sar sa issa, nittamaw li ser jintlaħqu n-numri li kien intlaħaq qbil dwarhom fil-Kunsill Ewropew. Fid-dawl tal-emerġenza attwali, il-mexxejja qablu wkoll li l-Unjoni Ewropea ser tassisti fl-istabbiliment ta' 'faċilitajiet tal-ewwel akkoljenza' fl-Istati l-iktar esposti biex tiġi żgurata reġistrazzjoni rapida tal-wasliet irregolari. Sadanittant, il-Kummissjoni ser taċċellera t-taħdidiet mal-pajjiżi ta' oriġini u ta' transitu dwar ir-riammissjoni biex tissaħħaħ il-politika ta' ritorn tagħna. Dawn ser isiru abbażi tal-'prinċipju aktar għal aktar' f'oqsma relatati bħall-għajnuna għall-iżvilupp. Il-Prim Ministru Brittaniku kkonferma l-intenzjoni tal-gvern tiegħu li sal-2017, isir referendum dwar is-sħubija. Ser jibdew id-diskussjonijiet mar-Renju Unit dwar in-negozjati mill-ġdid. Dan kien l-ewwel pass fi proċess itwal li ser jintemm ukoll fil-Kunsill Ewropew. Ser nerġgħu lura għal dan f'Diċembru. Is-Segretarju Ġenerali tan-NATO, Jens Stoltenberg kellu diskussjoni magħna dwar it-theddid ġdid għas-sigurtà li qed tħabbat wiċċha miegħu l-Ewropa, hekk kif sirna nafu dwar l-attakki terroristiċi l-aktar reċenti fit-Tuneżija, il-Kuwajt u Franza. Fil-kuntest tat-terroriżmu internazzjonali u sfidi oħrajn għas-sigurtà, il-mexxejja inkarigaw lir-Rappreżentant Għoli biex tħejji strateġija ġdida tal-Unjoni Ewropea dwar il-politika estera u ta' sigurtà għal Ġunju tas-sena d-dieħla. Qbilna wkoll li nużaw fondi Ewropej biex nappoġġaw l-isforzi kollettivi ta' investiment fil-futur tad-difiża Ewropea. Finalment, iddiskutejna kwistjonijiet ekonomiċi, b'mod partikolari r-rapport dwar it-tlestija tal-unjoni ekonomika u monetarja, ippubblikat fit-22 ta' Ġunju. Ir-rapport jiċċara li l-prijorità biex tinbena unjoni monetarja aktar profonda hija r-riforma fil-livell nazzjonali. L-aħjar mod kif nindirizzaw id-dgħufijiet strutturali taż-żona tal-euro hu li nindirizzaw in-nuqqasijiet tal-ekonomiji nazzjonali tagħha. Il-mexxejja enfasizzaw ukoll l-importanza li jinbena suq uniku diġitali u nnotaw il-pjan ta' ħidma l-ġdid tal-Kummissjoni f'dan ir-rigward. Minħabba r-rwol ċentrali li għandha l-ekonomija diġitali fil-ħolqien tal-impjiegi u t-tkabbir, il-Kunsill Ewropew kien assolutament ċar li dan il-qasam issa jikkostitwixxi prijorità ewlenija. Il-kooperazzjoni futura tal-Parlament Ewropew hi essenzjali biex jinkiseb dan il-għan. Ġimagħtejn ilu, sejjaħt Summit taż-żona tal-Euro fit-22 ta' Ġunju biex noħorġu mis-sitwazzjoni ta' staġnar fin-negozjati dwar l-assistenza finanzjarja għall-Greċja u biex jiġi żgurat li l-mexxejja kollha jkunu fuq l-istess paġna politika. Fil-jiem ta' wara dan, il-mexxejja talbu lill-Grupp tal-Euro biex jiġu aċċellerati d-diskussjonijiet dwar proposta fl-aħħar minuta mill-Greċja. Dakinhar ħsibna li seta' jintlaħaq qbil. Issa, gimagħtejn wara, hemm tellieqa kontra l-ħin biex terġa' tinbena l-fiduċja. Mhux ser niddiskuti t-tajjeb u l-ħażin tar-referendum Grieg. Kull persuna għandha l-perċezzjonijiet personali tagħha. Jeħtieġ li f'dan l-istadju nimxu 'l quddiem. Li ninsew dak li ġara fil-passat. Fis-Summit taż-Żona tal-Euro tal-lejl li għadda, il-mexxejja kellhom skambju sinċier u onest dwar is-sitwazzjoni diffiċli li għandna quddiemna bħalissa. Tlabna lill-Prim Ministru Tsipras biex jippreżenta l-ideat tal-gvern tiegħu għal tkabbir sostenibbli u prosperità fil-Greċja. Il-Grupp tal-Euro issa ser jikkunsidra fid-dettall t-talba tal-Greċja għal programm taħt it-Trattat dwar il-MES. Ser ikun hemm bżonn ta' kjarifiki fil-jiem li ġejjin u dawn għandhom jingħataw malajr kemm jista' jkun. In-naħat kollha tan-negozjati jikkondividu r-responsabbiltà għall- attwali. Nagħmel appell lill-mexxejja kollha biex jippruvaw isibu kunsens, li jista' jkun is-suċċess komuni tagħna, mingħajr ma jkun hemm telliefa jew rebbieħa. Jekk dan ma jseħħx, ikun ifisser it-tmiem tan-negozjati bil-konsegwenzi kollha possibbli, inkluż l-agħar xenarju possibbli, fejn aħna lkoll inkunu telliefa. In-nuqqas min-naħa tagħna li nilħqu qbil jista' jwassal għall-falliment tal-Greċja u l-insolvenza tas-sistema bankarja tagħha. U li hu żgur, ser ikun il-poplu Grieg li ser ibati l-aktar. M'għandi l-ebda dubju li dan ser jaffettwa lill-Ewropa kollha, fis-sens ġeopolitiku wkoll. Jekk xi ħadd għandu xi illużjoni li dan mhux ser ikun minnu, huma inġenwi. Ir-realtà evidenti hi li fadlilna biss erbat ijiem biex insibu qbil aħħari. S'issa, evitajt li nitkellem dwar skadenzi. Iżda rrid ngħid b'mod ċar u tond li l-iskadenza finali tintemm din il-ġimgħa. Aħna lkoll responsabbli għall-kriżi u aħna lkoll għandna r-responsabbiltà li nsolvuha. Kif qal darba Plutarka: "Faċli li nsibu t-tort, li tagħmel xi ħaġa aħjar jista' jkun diffiċli." Nispera li mhux ser ikun daqstant diffiċli li nagħmlu xi ħaġa aħjar, kif kien ħaseb Plutarka. Ejjew nagħtu prova li ma kellux raġun. Grazzi. Ara l-paġna tal-laqgħa